ANEXĂ Nr.1 la HCL NR.___/___________


REGULAMENT
referitor la susținerea elevilor și sportivilor/echipelor sportive care au obținut rezultate deosebite la olimpiade școlare, concursuri și competiții

Art.1. Regulamentul are ca obiect crearea unui cadru unitar de susținere a elevilor și sportivilor care au obținut rezultate deosebite la olimpiadele școlare, județene/regionale, naționale și internaționale, la concursurile, competițiile naționale și internaționale, în scopul stimulării acestora prin sporirea gradului de competiție între elevi, pentru susținerea și creșterea performanței educaționale, culturale, pentru stimularea mișcării sportive, a interesului pentru sport și sănătate în rândul copiilor precum și pentru a promova valorile orașuluiUrlați.

Art. 2. (1) Promovarea și susținerea performanței în educație constituie un obiectiv important pentru comunitate. Consiliul Local al Orașului Urlați acordă premii/stimulente financiare elevilor care au obținut rezultate școlare notabile, premii, distincții, medalii, rezultate deosebite la olimpiade școlare, concursuri, competiții sportive, organizate la nivel județean/regional, național și internațional, în anul în curs/an școlar anterior premierii.
(2) În fiecare an, în bugetul local al orașului Urlați va fi înscrisă o sumă destinată acordării de stimulente financiare, sumă ce va putea fi majorată în funcție de rezultatele obținute, în limita resurselor financiare disponibile.

Art. 3. Premiile se acorda elevilor în funcție de distincția/rezultatul obținut, de performanță, de importanța și amploarea competiției, de contribuția personală la concursurile/competițiile la care au participat, în domeniile învățământ și sport, în limita bugetului aprobat anual prin Hotărârea Consiliului Local, după cum urmează:
3.1.Învățământ: 
-se acordă elevilor  înscriși la unitățile de învățământ preuniversitar de pe raza orașului Urlați, indiferent de adresa de domiciliu a acestora, care în cursul anului școlar au obţinut premiul I, II, III, menţiuni sau medalii de aur, argint sau bronz la olimpiadele şi concursurile  naţionale şi internationale pe obiecte de învăţamânt. 
- se acordă elevilor care au obţinut distincţii, medalii, premii şi la alte concursuri județene,regionale,naționale sau internaționale  din listele aprobate anual de Ministerul Educaţiei, precum şi celor care au obţinut media 10 la examenul de evaluare naţională, la examenul de bacalaureat şi cadrelor didactice care s-au ocupat de pregătirea acestora.
 
3.2. Sport:
Se acordă sportivilor/echipelor de sportivi, cu domiciliul în orașul Urlați și cu vârsta până în 18  ani sau peste, cu condiția să fie înscriși în ultimul an de învățământ preuniversitar, care au obținut Locul I, II, III sau medalii de aur, argint sau bronz la competiții/concursuri organizate național și internațional sub egida forurilor oficiale de specialitate, prevăzute mai jos
3.3. Alte domenii de activitate: pictură, poezie, muzică, etc.:
[bookmark: _GoBack]Se acordă elevilor/echipelor de elevi, cu domiciliul în orașul Urlați și cu vârsta până în 18  ani sau peste, cu condiția să fie înscriși în ultimul an de învățământ preuniversitar, care au obținut Locul I, II, III sau medalii de aur, argint sau bronz la etapele naționale ale competițiilor/concursurilor școlare organizate și desfășurate de către Ministerului Educației și Cercetării.

Art.4. Profesorii/instructorii/coordonatorii elevilor și sportivilor/echipelor sportive care au obținut rezultate deosebite la olimpiade școlare, concursuri și competiții vor primi jumătate din valoarea premiilor acordate elevilor și sportivilor.

Art.5. Premiile se acordă din bugetul local al Orașului  Urlați pentru anul în curs, în limita sumelor alocate în acest sens, sub formă de stimulente financiare în lei.

Art.6. Premiile și recompensele se vor acorda din bugetul local al orașului  Urlați o singură dată în cursul unui an calendaristic, pentru distincția obținută în cadrul fiecărei discipline din domeniile prevăzute la art.3.

Art.7. În vederea obținerii premiului, se va depune la Primăria Orașului  Urlați un dosar care va cuprinde cererea de acordare a premiului însoțită de următoarele documente, după caz:

• Un tabel centralizator întocmit de către conducerea unităților de învățământ din care să rezulte elevii propuși pentru premiere;
• Copia actului de identitate (elev și părinte);
• Pentru elevii sub 14 ani se va anexa copia certificatului de naștere și copia actului de identitate al părintelui sau tutorelui;
• Copia diplomei obținute.

Art.8. Verificarea dosarelor primite se va face de către o comisie de evaluare a dosarelor stabilită prin Dispoziție a Primarului orașului  Urlati, alcătuită din reprezentanți ai aparatului de specialitate al Primarului orașului  Urlați și consilieri locali.

Art.9. În baza documentelor primite, membrii comisiei de evaluare a dosarelor întocmesc lista nominală a elevilor și sportivilor/echipelor sportive care au obținut rezultate deosebite la olimpiade școlare, concursuri și competiții, listă ce se va regăsi ca anexă a hotărârii Consiliului Local de aprobare a premierii. 

Art.10. În limita fondurilor alocate prin bugetul local, membrii comisiei de evaluare a dosarelor stabilesc cuantumul valoric al premiilor acordate elevilor și sportivilor/echipelor, precum și profesorilor/instructorilor/coordonatorilor, ce se va regăsi ca anexă a hotărârii Consiliului Local de aprobare a premierii.

Art.11. Premiile se acordă în baza statelor de plată întocmite de către membrii comisiei de evaluare a dosarelor și supuse vizei de control financiar preventiv.

Art.12. Premiile vor fi acordate într-un cadru festiv organizat în fiecare an la inițiativa Primarului orașului Urlați.

Art.13. Rezultatele obținute trebuie să fie recunoscute de către forurile de specialitate:

· Ministerul Educației și Cercetării;
· Agenția Națională pentru Sport;
· Comitetul Olimpic Român;
· Federațiile Sportive recunoscute de ANS;
· Direcții Județene pentru Tineret și Sport.
 
 Art.14. Niciun elev nu poate fi discriminat sau avantajat cu privire la acordarea premiului pe următoarele criterii: religie, sex, rasă, apartenență la organizațiile legal constituite sau apartenența politică a familiei.

Art.15. Elevii care au obținut rezultate deosebite la mai multe olimpiade/concursuri/competiții sportive vor fi premiați pentru fiecare performanță, fiind exclusă premierea la aceeași disciplină/concurs/competiție sportivă mai mult de o singură dată în cadrul unui an școlar.

Art.16. Prezentul Regulament va fi afișat pe pagina de internet a Primăriei orașului  Urlați.

